KIRJALLINEN KYSYMYS P-2194/99 esittäjä(t): Michael Cashman (PSE) komissiolle. Mikroaaltosäteily ja sähkömagneettiset kentät.



Virallinen lehti nro 203 E , 18/07/2000 s. 0148 - 0148



KIRJALLINEN KYSYMYS P-2194/99 esittäjä(t): Michael Cashman (PSE) komissiolle (19. marraskuuta 1999) Aihe: Mikroaaltosäteily ja sähkömagneettiset kentät Onko komissiolla tietoa siitä, millaisia tutkimuksia on tehty matkapuhelinviestintää varten pystytettyjen mikroaaltoantennien aiheuttamista vaaroista? Onko asiasta suunnitteilla lisätutkimuksia? Kuinka komissio suhtautuu väitteisiin, joiden mukaan mikroaaltosäteilylle alttiina olevat henkilöt altistuisivat samalla leukemialle ja muille syöpäsairauksille? Onko olemassa mitään tätä asiaa koskevaa EU-lainsäädäntöä? Miten eri valtiot suhtautuvat asiaan ja millaisia eroja on niiden lainsäädännössä? David Byrnen komission puolesta antama vastaus (16. joulukuuta 1999) Euroopan parlamentti ja neuvosto antoivat 9. maaliskuuta 1999 direktiivin 1999/5/ETY radio- ja telepäätelaitteista ja niiden vaatimustenmukaisuuden vastavuoroisesta tunnustamisesta(1). Direktiivissä säädetään vaatimuksista, jotka radiolähettimien on täytettävä, jotta ne voidaan saattaa markkinoille ja ottaa käyttöön. Direktiivin säännösten mukaan jäsenvaltiot voivat rajoittaa laitteiden käyttöä terveyssyistä esimerkiksi määräämällä laitteen ja yleisön välisestä vähimmäisetäisyydestä. Neuvosto hyväksyi 12. heinäkuuta 1999 komission ehdottaman suosituksen 1999/519/EY väestön sähkömagneettisille kentille altistumisen rajoittamisesta(2). Suosituksessa on otettu huomioon kansainvälisen säteilysuojelutoimikunnan tieteellinen lausunto, jota komission tieteellinen ohjauskomitea on tukenut viitatessaan sähkömagneettisille kentille altistumisen ihmisten terveydelle aiheuttamiin todettuihin vaikutuksiin. Tältä osin on huomattava, että COST 244 ja 244a -hankkeiden koordinoitujen toimien yhteydessä Euroopassa viime vuosikymmenen aikana tehdyssä perusteellisessa tutkimuksessa ei ole kuitenkaan voitu osoittaa, että matkapuhelimille ja niiden tukiasemille ominainen lähetystaajuus aiheuttaisi todennettavia terveyshaittoja. Jos terveyshaittoja on, kysymys voi ainoastaan olla toistaiseksi tuntemattomista pitkäkestoisista haitoista. Siksi olisi edelleen jatkettava pitkäkestoisempien vaikutusten mittaamista. Tämän alan nykyinen ja tuleva tutkimus otetaan huomioon suosituksessa esitetyssä raportointimenettelyssä. Tutkimusta, teknologista kehittämistä ja esittelyä koskevaan Euroopan yhteisön viidenteen puiteohjelmaan liittyy elämänlaadun ja luonnonvarojen hoitamisen erityisohjelma. Sen ympäristöä ja terveyttä koskevassa avaintoimintaohjelmassa on tuotu esiin sähkömagneettisen säteilyn terveysvaikutuksiin kohdistuva erityistutkimus ja varsinkin matkapuhelimista tulevaan ei-ionisoivaan säteilyyn liittyvien mahdollisten vaikutusten epidemiologiset ja biolääketieteelliset tutkimukset (elämänlaatua koskevan työohjelman 2 kohta(3)). Useita aiheen kannalta merkittäviä sovelluksia arvioidaan ja valmistellaan parhaillaan vuoden 1999 budjetista annettavaa mahdollista rahoitusta silmällä pitäen. (1) EYVL L 91, 7.4.1999. (2) EYVL L 199, 30.7.1999. (3) Komission päätös N:o C/99/493, 4.3.1999.